เงินบาทเปิดตลาด29.86/88
&nbsp;ธนาคารซีไอเอ็มบีไทย รายงาน เงินบาทเปิดตลาด 29.86/88 แนวโน้มยังแข็งค่าต่อเนื่อง
13 ต.ค. 2553

ธนาคารซีไอเอ็มบีไทย รายงาน เงินบาทเปิดตลาด 29.86/88 แนวโน้มยังแข็งค่าต่อเนื่อง
นักบริหารเงินธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.86/88 บาท/ดอลลาร์ ปรับตัวแข็งค่าจากช่วงปิดตลาดเย็นวานนี้ที่ระดับ 29.97/99 บาท/ดอลลาร์ โดยยังคงเคลื่อนไหวในทิศทางเดียวกันกับค่าเงินภูมิภาคเนื่องจากได้รับแรงหนุนจากเงินดอลลาร์ปรับอ่อนค่าเมื่อเทียบกับเงินสกุลอื่น ส่วนมาตรการแก้ปัญหาผลกระทบจากเงินบาทแข็งค่าที่ออกมาวานนี้ยังไม่ส่งผลอะไรมากนัก
"เปิดตลาดเช้านี้ปรับตัวแข็งค่าลงไปเร็วมาก...ส่วนมาตรการ(แก้ปัญหาผลกระทบจากเงินบาทแข็งค่า)ที่ออกมายังไม่มีผล effect สักเท่าไหร่" นักบริหารเงิน กล่าว
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 81.94/96 เยน/ดอลลาร์ ปรับตัวแข็งค่าจากระดับ 82.05/10 เยน/ดอลลาร์ ส่วนเงินยูโรอยู่ที่ระดับ 1.3955/3958 ดอลลาร์/ยูโร ปรับตัวแข็งค่าเช่นกันจากระดับ 1.3800/3808 ดอลลาร์/ยูโร 
นักบริหารเงิน คาดว่า กรอบการเคลื่อนไหวของเงินบาทวันนี้น่าจะอยู่ระหว่าง 29.80-29.95 บาท/ดอลลาร์
"แนวโน้มน่าจะแข็งค่าต่อเนื่อง ไม่น่าดีดกลับไปยืนเหนือ 30 บาท/ดอลลาร์ เพราะลงมาไกลมาก" นักบริหารเงิน กล่าว